  Майя Бывальцева Пудо гидъёсты пуктыны юрттон понна Удмуртиын 248 миллион манет висъялозы. Йӧл кысконэз араз одӥг миллион тоннаозь вуттон понна субсидиос люкылонъя пуктэтэз элькун кивалтэт 17-тӥ пӧсьтолэзе юнматӥз, ивортэ элькунысь гурт возёсъя но сиён-юонъя министерстволэн пресс-службаез. Пусъёмы, субсидиез басьтыны быгатозы йӧл кысконэз будэтонъя программаез быдэсъясь ваньмыз возёсъёс. Гуртоослы пӧртэм юрттэт ӵектӥське: выль гид пуктыса, пудо йырез 25 процентлы будэто ке — одӥг пудо инты понна 50 сюрс манет, гидэз выльдон дыръя — одӥг пудо интылы 25 сюрс манет. Озьы ик одӥг инты понна 10 сюрс манет басьтыны быгатозы пудо йырез будэтытэк гидэз выльдон дыръя. Кызьы веразы пресс-службаын, кылем арын элькунын 70 скал гидъёс пуктэмын но выльдэмын вал. Таяз арын сюлэсь трос луоз. Гурт возёсъя но сиён-юонъя министерство вуоно арняысен ужкагазъёсты кутыны кутскоз. Со сярысь ивортонэз удысэтлэн нимлыко сайтаз шараялозы. Гуртоос коньдонэз гудырикошконысен басьтыны быгатозы ни. Кызьы вераз Удмуртиысь гурт возёсъя но сиён-юонъя министрлэн воштӥсез Евгений Шкарпуа, субсидиос висъян черод таяз арын умой радъямын, со кун юрттэтэз басьтон дыръя огыр-бугыръяськонъёсты палэнтоз. «Табере возёсъёс субсидиез басьто пуктӥськись объектэз Росреестрын пусъем дыръя», — вераз Евгений Шкарупа. Тегъёс: Удмуртия гуртвозёс йӧл коньдон гуртвозёсъяминистерство  